CELEX: 62010TN0166
Language: sk
Date: 2010-04-07 00:00:00
Title: Vec T-166/10: Žaloba podaná 7. apríla 2010 — Samskip Multimodal Container Logistics/Komisia

31.7.2010   
            
            
               SK
            
            
               Úradný vestník Európskej únie
            
            
               C 209/39
            
         Žaloba podaná 7. apríla 2010 — Samskip Multimodal Container Logistics/Komisia
   (Vec T-166/10)
   ()
   2010/C 209/61
   Jazyk konania: angličtina
   
      Účastníci konania
   
   
      Žalobkyňa: Samskip Multimodal Container Logistics BV (’s-Gravenzande, Holandsko) (v zastúpení: K. Platteau, Y. Maasdam a P. Broers, advokáti)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť rozhodnutie Komisie K(2010) 580 z 27. januára 2010 o finančnej pomoci pre návrhy akcií predložené v roku 2009 vo výberovom konaní programu Európskej únie pre poskytovanie finančnej pomoci Spoločenstva na zlepšenie environmentálnych vlastností systému nákladnej dopravy (Marco Polo II) (1) v rozsahu, v akom v ňom bol vybratý návrh č. TREN/B4/SUB/01-2009 MP-II/6, projekt G2G@2XL na financovanie vo výške 2 190 539 eur,
            
         
               —
            
            
               zaviazať žalovanú na náhradu trov konania podľa článku 87 ods. 2 rokovacieho poriadku.
            
         
      Žalobné dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody odôvodnené takto:
   
                
            
            
               Vo svojom prvom žalobnom dôvode žalobkyňa tvrdí, že napadnuté financovanie porušuje podmienky financovania a požiadavky článku 5 ods. 2 nariadenia 1692/2006, pretože:
               
                           —
                        
                        
                           vyvoláva neprijateľné narušenie hospodárskej súťaže v rozpore so spoločným záujmom na trhu nákladných špeditérskych služieb prostredníctvom alternatívnych spôsobov dopravy navrhnutých v projekte G2G@2XL, konkrétne železničnej dopravy a krátkej námornej plavby z Talianska, Švajčiarska a Rakúska do Spojeného kráľovstva, a
                        
                     
                           —
                        
                        
                           projekt G2G@2XL nebude realizovateľný po skončení predpísaného obdobia 36 mesiacov.
                        
                     
         
                
            
            
               Vo svojom druhom žalobnom dôvode žalobkyňa tvrdí, že napadnuté financovanie porušuje článok 1 nariadenia 1692/2006, pretože neprispieva k cieľom vo všeobecnom záujme stanoveným v programe Marco Polo II. Výsledkom napadnutého financovania bude len zmena existujúceho multimodálneho prevádzkovateľa na iného multimodálneho prevádzkovateľa, nie zmena z cestnej dopravy na železničnú dopravu. V dôsledku toho žiadna dodatočná cestná nákladná doprava neprejde na spôsoby priaznivé pre životné prostredie. Napadnuté financovanie preto neprispeje ku skutočnému zníženiu medzinárodnej cestnej nákladnej dopravy a nezníži dopravné zápchy, ani neprispeje k želanému zlepšeniu environmentálnych vlastností dopravného systému (t. j. k cieľom v spoločnom záujme stanoveným v programe Marco Polo II, ktoré sú stanovené v článku 1 nariadenia 1692/2006).
            
         
      (1)  Nariadenie Európskeho parlamentu a Rady (ES) č. 1692/2006 z 24. októbra 2006, ktorým sa ustanovuje druhý program Marco Polo na poskytovanie finančnej pomoci Spoločenstva na zlepšenie environmentálnych vlastností systému nákladnej dopravy (Marco Polo II) a ktorým sa zrušuje nariadenie (ES) č. 1382/2003 (Ú. v. EÚ L 328, s. 1).